钦定古今图书集成/明伦汇编/官常典/第552卷 > 庾楷
## 钦定古今图书集成/明伦汇编/官常典/第552卷 > 庾楷

按《晋书》本传，“楷，征西将军亮之孙，会稽内史羲小子
也。初拜侍中，代兄准为西中郎将、豫州刺史、假节，镇
历阳。隆安初，进号左将军。时会稽王道子惮王恭、殷
仲堪等擅兵，故出王愉为江州，督豫州四郡，以为形
援。楷上疏，以江州非险塞之地，而西府北带寇戎，不
应使愉分督。诏不许。时楷怀恨，使子鸿说王恭，以谯”
王尚之兄弟复握机权，势过国宝。恭亦素忌尚之，遂
连谋举兵。事在《恭传》。诏使尚之讨楷。楷遣汝南太守
段方逆尚之，战于慈湖，方大败被杀，楷奔于桓元。及
元等盟于柴桑，连名上疏自理。诏赦元等而不赦恭、
楷。楷遂依元，元用为武昌太守。楷后惧元必败，密遣
使结会稽世子元显，“若朝廷讨元，当为内应。”及元得
志，楷以谋泄，为元所诛。